ธีรศักดิ์มั่นใจสอบผ่านทุจริตปล่อยสินเชื่อ 3,000 ล้าน
ธีรศักดิ์  ยืนยันพร้อมให้ข้อมูลในการปล่อยสินเชื่อของธนาคาร  มั่นใจการสอบของคณะกรรมการสอบข้อเท็จจริงฯ ไม่มีปัญหา
13 ม.ค. 2555

ธีรศักดิ์  ยืนยันพร้อมให้ข้อมูลในการปล่อยสินเชื่อของธนาคาร  มั่นใจการสอบของคณะกรรมการสอบข้อเท็จจริงฯ ไม่มีปัญหา 
นายธีรศักดิ์ สุวรรณยศ ผู้จัดการธนาคารอิสลามแห่งประเทศไทย หรือ ไอแบงก์  มั่นใจว่า การประชุมหารืของคณะกรรมการสอบข้อเท็จจริงการปล่อยสินเชื่อของธนาคารอิสลามฯ  ในวันนี้(13 มกราคม) น่าจะผ่านไปได้ด้วยดี  เพราะการปล่อยสินเชื่อของธนาคารอิสลามฯ ทั้ง 12 โครงการ มูลหนี้ 3,000 ล้านบาทนั้น ไม่ได้มีปัญหาอะไร แต่อาจจะมีกระบวนการทำงานบางอย่างที่ไม่เป็นไปตามข้อกำหนดของธนาคารแห่งประเทศไทย เท่านั้น 
นายธีรศักดิ์ ยังยืนยันว่า การปล่อยสินเชื่อดังกล่าวไม่ได้สร้างความเสียหาย หรือมีปัญหาหนี้เสีย โดยในส่วนนี้ธนาคารได้ตั้งสำรองหนี้ไว้เรียบร้อยแล้ว  นอกจากนี้ยังได้ตั้งสำรองหนี้ครบตามเกณฑ์ของธนาคารแห่งประเทศไทยและกระทรวงการคลังอีกด้วย
“ผมมั่นใจว่าการประชุมครั้งแรกของคณะกรรมการสอบข้อเท็จจริงฯ ไม่น่าจะมีอะไร ซึ่งฝ่ายบริหารของธนาคารก็พร้อมที่จะให้ข้อมูล และสามารถชี้แจงในแต่ละขั้นตอนได้ เพราะการปล่อยสินเชื่อของธนาคารในแต่ละรายนั้น เป็นไปตามกระบวนการปล่อยสินเชื่อของธนาคาร” นายธีรศักดิ์กล่าว